Eerste vrou as adjunkhoofregter aangestelRegter Mandisa Muriel Lindelwa Maya. (Foto: Verskaf) Regter Mandisa Maya het vandeesweek die eerste vrou geword wat as adjunkhoofregter van Suid-Afrika aangestel is. Pres. Cyril Ramaphosa het Maandag bekend gemaak dat Maya, regter-president van die appèlhof, vanaf 1 September as adjunkhoofregter sal dien. Ramaphosa het reeds vroeër vanjaar, nadat Raymond Zondo as hoofregter aangestel is, sy voorneme om Maya vir die pos te benoem, geopper. “Regter Maya sal bydra tot die voortdurende transformasieproses van die regbank,” het Ramaphosa gesê. “Haar aanstelling as adjunkhoofregter sal dien as ŉ baken van hoop vir talle jong vroue en hulle daarvan oortuig dat Suid-Afrika ŉ land van moontlikhede is – ongeag geslag, sosiale of ekonomiese omstandighede.” Ramaphosa het Maya se aanstelling ingevolge artikel 174(3) van die land se Grondwet gedoen. Maya spog met meer as twee dekades se ondervinding as ŉ regterlike beampte en volgens Ramaphosa het sy haar tot dusver in haar loopbaan onderskei. Sy is die eerste vrou wat die posisie van regter-president van die appèlhof en nou adjunkhoofregter beklee. Maya, wat getroud is met drie kinders, het ná haar studies in Suid-Afrika in 1990 ŉ meestersgraad in regte by Duke University in die VSA verwerf. Sy was by verskeie geleenthede die waarnemende regter van onderskeidelik die hooggeregshof en appèlhof en is in 2017 as regter-president van die appèlhof aangewys. Sy is tot op hede steeds die voorsitter van die Suid-Afrikaanse Regshervormingskommissie (sedert 2013), lid van die Regterlike Dienskommissie (sedert 2017) en raadslid aan die Suid-Afrikaanse Geregtelike Onderwysinstituut (sedert 2017).